ORDE do 27 de xullo de 2006 pola que se clasifica de interese social a Fundación Pastora Campos Goldner.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 23/08/2006

Visto o expediente de clasificación da Fundación Pastora Campos Goldner, con domicilio en Muros (A Coruña).
Supostos de feito.
1. Pastora Campos Conde, na súa condición de presidenta do padroado da fundación, formulou solicitude de clasificación para efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Noia, o día vinte e cinco de maio de dous mil seis, ante a notaria Ana María Victoria Sánchez co número de protocolo novecentos corenta e dous, por Pastora Campos Conde que intervén no seu propio nome e dereito.
3. Segundo consta nos artigos seis e sete dos estatutos, a fundación ten por obxecto contribuír á cultura da paz, emprender accións solidarias en favor dos máis necesitados e, en especial, das persoas con limitacións físicas e sensoriais, e incentivar programas de investigación para o desenvolvemento das persoas e os pobos.
Para a consecución dos fins mencionados a fundación poderá realizar as seguintes actividades:
a) Seminarios, xornadas, cursos e actividades formativas diversas para unha maior concienciación da poboación en xeral, e unha maior profundización e actuación dos estudosos e investigadores neste campo.
b) Favorecer a creación dun fondo documental sobre o ámbito de coñecemento que se enmarca na fundación e desenvolver canles que faciliten o acceso a eles, así como nas actividades programadas pola fundación, por medio de publicacións e documentos en soporte escrito, e pola utilización de novas tecnoloxías da información e da comunicación.
c) Crear bolsas destinadas a posibilitar a formación universitaria de mozos con dificultades físicas e /ou sensoriais, con capacidade probada pero con carencias de medios para acometer os ditos estudos. Estas bolsas e axudas estenderanse a aquelas persoas que apoien e axuden a aquelas con limitacións físicas e/ou sensoriais.
d) Favorecer programas de investigación.
e) Levar a cabo accións que favorezan a eliminación de barreiras arquitectónicas.
f) Todas aquelas outras actividades que se consideren convenientes ou necesarias para a consecución dos fins da fundación.
4. O padroado da fundación estará integrado por Pastora Campos Conde como presidenta, Andrés Martínez Alborés como vicepresidente, e por María Jesús González Campos como secretaria.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese social da Fundación Pastora Campos Goldner dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Vicepresidencia da Igualdade e do Benestar da Xunta de Galicia.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día vinte e catro de xullo de dous mil seis.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese social a Fundación Pastora Campos Goldner, adscribíndoa á Vicepresidencia da Igualdade e do Benestar da Xunta de Galicia que exercerá plenamente o protectorado sobre ela.
Santiago de Compostela, 27 de xullo de 2006
José Luis Méndez Romeu
Conselleiro de Presidencia, Administracións Públicas e Xustiza